Il-Ministru tal-Familja u Solidarjeta’ Socjali Marie Louise Coleiro Preca qalet li fil-baġit se joħorġu inizjattivi li jirriflettu l-wegħdi elettorali li saru fl-aħħar kampanja elettorali. Il-Ministru qalet dan meta mistoqsija fuq il-wegħda elettorali ta’ child care centres bla ħlas, li kienet wegħda elettorali intiża biex iktar nisa joħorġu fid-dinja tax-xogħol.  Madanakollu, kif spjegat il-Ministru, il-qasam taċ- child care centres , jaqa’ taħt ir-responsabbilta’ tal-Ministeru tal-Edukazzjoni. Intant waqt konferenza il-Ministru spjegat kif il-Forum Nazzjonali tal-Familja mill-ġimgħa d-dieħla se jibda jikkonsulta mal-għaqdiet mhux governattivi biex titfassal strateġija għall-azzjoni li tagħmel id-differenza fost il-familji. Mistoqsija jekk b’dan il-forum hux qed isir xogħol doppju, meta diga’ hemm il-Kummissjoni Nazzjonali tal-Familja, il-Ministru wieġbet li l-Forum se jkun kontinwament iħoss il-polz tal-poplu, liema eżerċizzju huwa bżonnjuż ħafna biex il-politika tirrifletti l-bżonnijiet tan-nies. Fi Frar li ġej, l-forum nazzjonali tal-familja se jikkonsulta mal-familji nfushom.